open-index/open-wikipedia-markdown huggingface dataset:
מנוליס רסוליס

**עמנואל רסוליס דבה פריניטו** (ביוונית: **Μανώλης Ρασούλης**; 28 בספטמבר 1945 – 5 במרץ 2011) היה משורר וזמר יווני שנמנה עם מחדשי הרמבטיקו. היה מוכר בשם הבמה: מנוליס רסוליס. רסוליס כתב שירים לגדולי הזמרים היוונים, ביניהם חאריס אלקסיו, פפזוגלו, יורגוס דאלארס ועוד. בין שיריו המפורסמים: "זיליה מו", "אולה סה ת'ימיזון", "אי מנגס זדני פרחונפיה" "פותה בוז'ס".

#### 1945-1963
רסוליס נולד בהרקליון שבכרתים ושם גדל. שר במקהלת הקתדרלה של הקדוש הפטרון של הרקליון, אגיוס מינאס(אנ'). חוויה זו השפיע עליו מבחינה אסתטית ואידאולוגית. אביו היה צורף ושען, רסוליס היה עוזרו בילדותו. מגיל צעיר הוא נכנס לארגון הנוער של השמאל; אביו בילה שנים בכלא האיטלקי ודודו גורש למחנה הריכוז מאוטהאוזן, שניהם בגלל השתייכותם ופעילותם במפלגות וארגוני שמאל.

#### 1963-1974
רסוליס השלים את לימודי התיכון, באתונה למד בימוי וקולנוע, והחל כותב שירה ותסריטים, שר בתפקיד חובב במועדוני המוזיקה של הפלאקה, עבד בעיתון השמאל "שינוי דמוקרטי", והשתתף במאבקים של ארגוני סטודנטים מזוהי שמאל. רסוליס הופך להיות מזוהה עם האוונגרד התרבותי של התקופה. ב-21 באפריל 1967 הוא נעצר על ידי החונטה ומוחזק במעצר. הוא עוזב ללונדון, שם הוא יישאר שש שנים. בלונדון, הוא מתעצב מבחינה אידאולוגית תוך כדי השתתפות מאבק נגד החונטה, אך גם בתנועה הטרוצקית. הוא שיתף פעולה עם ונסה רדגרייב, שהייתה פעילה גם בתנועה. בלונדון הוא כותב את ספריו הראשונים והופך לעורך שותף של עיתון סוציאליסט . במשך שש שנים הוא מכר את העיתון הזה בפינות הרחוב.

הוא לקח קורסים בכלכלה פוליטית ופילוסופיה. השתתף במאבקים של איגודי העובדים. במאי 1968 הוא משתתף בהתקוממויות הסטודנטים הגדולות בפריז ונפצע קשה. הוא הועסק במפעל השוקולד של מארקס אנד ספנסר.

ביוני 1973, בלונדון נולדת בתו, לה הוא נותן את השם "נטלי", לכבוד אשתו של טרוצקי. ב-1974, זמן קצר לאחר האירועים באוניברסיטה הפוליטכנית של אתונה, הוא חוזר לאתונה, ושם, מחשש מעצר על ידי המשטרה החשאית, הוא מסתתר. לאחר האירועים בקפריסין בקיץ 1974 ונפילת החונטה, הוא ממשיך בפעילותו הפוליטית. הוא מועסק במספנות בפרמה (אנ'), שם, בשל הסיכון היומי להיהרג בשל חוסר פיקוח על בטיחות פועלי המספנות ובשל השפעות סביבתיות הרסניות, הוא הופך לחבר בוועדת השביתה וממלא תפקיד מוביל בתנועת הפועלים.

#### 1974-1978
אחרי הזמנה של חברו, מאנוס לואיזוס (אנ'), הוא שר באלבוםTa Negrika יחד עם מריה פאראדורי.

#### 1978-2002
הוא מתחיל להסתגל למציאות היוונית החדשה ונמשך לשירה היוונית. הוא מתפטר מהמפלגה בשל עוינות חבריו לשעבר. מתוך התבוננות בחוסר רציונליזם מסוים הוא ממקד את האנרגיות שלו על מחקר של פילוסופיות מזרחיות. הוא מגלה את אושו. נוסע להודו ופוגש אותו. הוא מפרסם את אושו ביוון על ידי פרסום ספרו: "הרמוניה נסתרת - שיחים על אמירות הרקליטוס".

רסוליס הוא שיתף פעולה עם אמנים ישראלים, ביניהם יהודה פוליקר, שיחד אתו הוציא את הדיסק "חומוס סאפיינס". כמו כן שיתף רסוליס פעולה עם להקת הרמבטיקו הישראלית פרח אדום ועם סולן הלהקה תומר כץ.
במהלך חודש מרץ 2011 נמצא האמן מת בדירתו שבסלוניקי באופן מסתורי.

## קישורים חיצוניים
* 

* 

## הערות שוליים

קטגוריה:מוזיקאים יוונים
קטגוריה:עיתונאים יוונים
קטגוריה:יוונים שנולדו ב-1945
קטגוריה:יוונים שנפטרו ב-2011
ברני מק

**ברנרד ג'פרי מקָאלוֹ** (באנגלית: **Bernard Jeffrey McCullough**; 5 באוקטובר 1957 - 9 באוגוסט 2008), ידוע כ**ברני מק** (Bernie Mac), היה קומיקאי ושחקן.

## ביוגרפיה
### ילדות ונערות

מק נולד בשיקגו וגדל במשפחה חד-הורית, עם אמו מרי, שמתה מסרטן כשהיה בן 16. הקריירה שלו החלה בבית הספר התיכון, כאשר הופיע מול ילדים בשכונה בדרום שיקגו. מאוחר יותר עברה המשפחה לטמפה שבפלורידה. בשנות העשרים לחייו עבד במגוון עבודות, בהן הובלת רהיטים ותחזוקה. לדברי מק, בילדותו היה ילד מוכה, שהוצלף בחגורה בידי אמו וסבתו.

ב-1977 נישא לרונדה מקלואו, ולזוג נולדה בת אחת.

### קריירה
מק הופיע לראשונה כקומיקאי ב"מועדון הכותנה" בשיקגו. בגיל 32 זכה בתחרות לחיפוש כישרונות חדשים בתחום הסטנד-אפ. זמן מה הנחה תוכנית אירוח בשידור חי בשם "מק בחצות", ששודרה בערוץ HBO. לאחר מכן התחיל לשחק בסרטי קולנוע, בעיקר בתפקידים קטנים. מק פרץ לתודעה הציבורית בשנת 1995, בתפקידו כאב קלבר בסרט "שישי" בכיכובם של אייס קיוב וכריס טאקר. לאחר סרט זה, הופיע מק בעוד סרטים רבים והיה לאחד הקומיקאים האפרו-אמריקאים המצליחים ביותר בארצות הברית.

ב-2001 עלתה לשידור קומדיית מצבים של רשת FOX בשם "המופע של ברני מק" (The Bernie Mac Show), שבה מגלם מק גבר ההופך לאפוטרופוס על שלושת ילדיה של אחותו. הסדרה מתייחסת באופן פרודי לאירועים שונים בחייו של מק. בשנת 2002 זכתה הסדרה בפרס פיבודי, וירדה מהמסך בשנת 2006 לאחר חמש עונות.

בשנת 2007 התבטא מק בתוכנית האירוח של דייוויד לטרמן כי הוא מתכנן לפרוש מתחום הקומדיה, וכי ימשיך לעסוק בהפקה ובסרטי קולנוע. מק השתתף בסרטי הקולנוע "אושן 11" (2001), המלאכיות של צ'רלי: בהילוך גבוה (2003), "רובוטריקים" (2007) ו"מדגסקר 2: הבריחה לאפריקה" (2008), כאשר האחרון יצא אחרי מותו.

ברני מק סבל החל מ-1983 מסרקואידוזיס, אך לטענתו לא הייתה למחלה השפעה על חיי היומיום שלו. הוא נפטר ב-9 באוגוסט 2008, כשהוא בן 50, בעקבות סיבוכים של דלקת ריאות. הותיר אחריו אישה, בת ונכדה.

## קישורים חיצוניים

* 
* 
* 
* 

קטגוריה:ערכים שבהם תבנית בריטניקה אינה מתאימה
קטגוריה:אמריקאים ילידי אילינוי
קטגוריה:שחקני קולנוע וטלוויזיה אמריקאים
קטגוריה:שיקגו: אישים
קטגוריה:אמריקאים שנולדו ב-1957
קטגוריה:אמריקאים שנפטרו ב-2008
סלקיים

**סלקיים** (שם מדעי: Chenopodiaceae) היא משפחת צמחים בעלי פרחים. המשפחה כוללת מגוון נרחב של צמחים, המפורסמים בהם הם הסלק והתרד.

## טקסונומיה
המשפחה מונה כ-100 סוגים וכ-1,400 מינים, בעיקר שיחים ותת-שיחים. המגוון הרחב של מיני הסלקיים עורר מחלוקות טקסונומיות אודות ההבדלה בינה לבין משפחת הירבוזיים. כך למשל הסוגים מלוח וכף האווז (הכולל את הקינואה) עברו למשפחת הירבוזיים בשנת 2003, בעקבות מחקר גנטי של קבוצת APG. מחקר זה קבע כי עקב דמיון רב, יש למזג את כלל מיני המשפחה עם משפחות אחרות, ולבטלה כליל כמשפחה עצמאית.

עם זאת, מגדירים רבים עדיין שומרים על המיון המסורתי, וטרם ביטלו את המשפחה.

קיימים בה מינים רחבי עלים ונטולי עלים, בעלי פקעות ובעלי שורש, ואין להם גורם משותף מובהק.

## תפוצה

משפחת הסלקיים נפוצה ברחבי אירופה ואסיה. בארץ גדלים בר מעל ל-50 מיני סלקיים, רובם צמחים המותאמים לאקלים צחיח ונפוצים באזור המדבר. עציון פרסי, ששייך למשפחה זו, הוא צמח מוגן.

## קישורים חיצוניים

*
קטגוריה:ערכים שבהם תבנית בריטניקה אינה מתאימה
קטגוריה:צמחים שתוארו ב-1799
קטגוריה:טקסונים שתוארו בידי אטיין פייר ונטנה
קטגוריה:משפחות צמחים
פרשת מורטון ברגר

**מורטון רוברט ברגר**, מורה להיסטוריה מאריזונה, נידון ב-2002 לעונש של מאתיים שנות מאסר ללא אפשרות לשחרור מוקדם, בעקבות הרשעה ב-20 סעיפי אישום של החזקת פורנוגרפיה פדופילית שהורדו מהאינטרנט. עונש המינימום באריזונה על החזקת תמונה פורנוגרפית שמציגה ילדים הוא 10 שנות מאסר, וברגר נידון בנפרד על כל סעיף. 

ברגר הואשם בידי חבר מושבעים גדול ב-35 עבירות של החזקת חומרי פדופיליה, 15 סעיפי אישום הוסרו במהלך המשפט. התביעה ביססה את אשמתו של ברגר שהחזיק חומר פורנוגרפי רב שנאסף בשנים 1996 עד 2002, הכולל סרטי וידאו ותמונות פדופיליות של ילדים מתחת לגיל 10 באקטים מיניים עם בוגרים וילדים אחרים. 

סניגוריו של ברגר טענו שאפילו על אונס או רצח של ילד, העונש הנהוג הוא נמוך מהעונש שנגזר על ברגר. השופטים הכירו באבסורד שבענישה, אך טענו כי תקדימים קודמים כובלים אותם שלא לשנותה, מאחר שהעונש הוא מופרז רק בשל הטלתו במצטבר, אך הוא הגיוני לגופה של כל עבירה. 
לבית המשפט העליון של ארצות הברית הוגשה עתירה שביקשה להפחית בעונש בטענה שהוא "אכזרי ובלתי רגיל". ענישה "אכזרית ובלתי רגילה" אסורה לפי התיקון השמיני לחוקת ארצות הברית. בית המשפט העליון סירב לדון בנושא, והותיר את העונש על כנו, כפי שעשה קודם לכן בית המשפט העליון באריזונה.

לאור העובדה שברגר ביצע "פשע ללא קורבן", ושאין בעברו, מורה מצטיין בתיכון ואב לארבעה, כל רישום פלילי, היו מבקרים שתיארו את הפסיקה כ"מזעזעת" וכעדות לתקופה של "ציד מכשפות". אחד השופטים שהיה שותף לפסיקה, משום שלדעתו היא מתחייבת מהחוק, סבר למרות זאת שהיא "מזעזעת את המצפון".

גם בישראל החזקת תמונות פורנוגרפיות פדופיליות היא עבירה פלילית שעונשה מאסר, גם כשאין הוכחה ששולמה עבור התמונות תמורה כספית.

## קישורים חיצוניים
* 
* מדינת אריזונה נגד מורטון ברגר, פסק דין של בית המשפט העליון של אריזונה

קטגוריה:מורשעים בעבירות מין בארצות הברית
קטגוריה:אמריקאים שנולדו ב-1951
Hasta Siempre

[שמאל|ממוזער|150px|פסלו של [צ'ה גווארה בסנטה קלרה שבקובה, עם הכיתוב "Hasta la Victoria Siempre" - "עד הניצחון תמיד"]]
**Hasta Siempre** (בספרדית: "לתמיד") הוא שיר שכתב המשורר הקובני קרלוס פואבלה ב-1965. השיר נכתב זמן קצר לאחר שפידל קסטרו פרסם את מכתב הפרידה של ארנסטו גווארה ממנו ומהעם הקובני, והוא נכתב כתגובה לאותו מכתב. השיר הוא שיר הלל רב שבחים לגווארה ולחלקו במהפכה הקובנית.

במרוצת השנים הוקלטו מספר גרסאות כיסוי לשיר, בין היתר על ידי קומפאי סגונדו מבואנה ויסטה קלאב, הזמר המקסיקני אוסקר צ'אווס, קרלוס פואבלה והזמרת הצרפתייה נטלי קרדון. בגרסה שהקליטה בואנה ויסטה בשנת 2003, שונתה השורה האחרונה בשיר, שלשונה "ועם פידל אנו אומרים לך: אתה המפקד לתמיד", והמילה "פידל" הוחלפה במילה "קובה".

## קישורים חיצוניים

* מילות השיר Hasta Siempre בשפות שונות
* תרגום לאנגלית של מכתב הפרידה של צ'ה גווארה
* 

קטגוריה:שירים בספרדית
קטגוריה:מוזיקה קובנית
קטגוריה:צ'ה גווארה
קטגוריה:שירים פוליטיים
קטגוריה:שירי 1965
יוסף (פירושונים)

קטגוריה:שמות פרטיים עבריים לגברים
קטגוריה:שמות משפחה עבריים
קטגוריה:שמות משפחה המבוססים על השם יוסף
דואולה

[ממוזער|250px|את הדואולות מסמנים עם הספרה 2 מעל התו, בכדי לציין שמדובר בחלוקת ה[פעמה ל-2 במקום ל-3.]]
בסולפג', **דואולה** היא סימן מוזיקלי מתחום הקצב.

דואולה היא חלוקת פעמה לשתיים, כאשר חלוקתה הטבעית של אותה פעמה היא לשלוש. במשקל של שש שמיניות (8\6), אשר בו יש שתי פעמות בנות שלוש שמיניות כל אחת, חלוקת כל פעמה לשתיים תיצור שתי שמיניות מנוקדות (שמינית ועוד חלק שש עשרה), אשר מעליהן נהוג לכתוב את הספרה 2, על מנת להסב את תשומת הלב של הנגן לחלוקה הלא-סטנדרטית של הפעמה.

## קישורים חיצוניים

קטגוריה:תאוריית המוזיקה
קטגוריה:קצב
קטגוריה:סימנים מוזיקליים
אלברט הופמן

**אלברט הופמן** (11 בינואר 1906 – 29 באפריל 2008) היה מדען שווייצרי שנודע בעיקר בשל גילויו את סם ה-LSD. חיבר מעל למאה כתבים מדעיים וכן מספר ספרים, בהם הספר "LSD: הילד הבעייתי שלי".

## קורות חייו
נולד בעיר באדן שבשווייץ, ולמד כימיה באוניברסיטת ציריך.

מחקרו בנוגע לחומצה ליסרגית הוביל בסופו של דבר ליצירת החומר LSD-25 בשנת 1938.

### גילוי ה-LSD
חמש שנים לאחר סינתוז ה-LSD, ב-16 באפריל 1943, חזר הופמן אל החומר שכמעט נשכח ואז גילה לראשונה את השפעותיו הפסיכדליות של ה-LSD, לאחר שבטעות הגיע מעט מן החומר לעור ידיו. מאחר שהופמן עטה כפפות, הוא הבין כי החומר עוצמתי ביותר. שלושה ימים מאוחר יותר, ב-19 באפריל 1943, החליט הופמן לעשות שימוש מכוון בחומר. במעבדתו שתה כוס מים שהיו בה 250 מיקרוגרם LSD, כמות גדולה ביותר, ולאחר שהחל להרגיש את התחושה הפסיכדלית של הסם, החל לרכב הביתה באופניים. זה נחשב ל"טריפ האסיד" הראשון בהיסטוריה. כשהגיע הביתה, חווה הזיות חזקות (מה שידוע כטריפ רע), כתוצאה משימוש בכמות גדולה מדי. רופא בדק אותו ולא התרשם מדבר חריג, פרט לאישונים מורחבים ומצב אדרנרגי. הוא המליץ להשאיר את הופמן בחדר לבד, ולאחר שחלק מכמות הסם הופרשה, החל הופמן להרגיש "טריפ טוב".

לאורך השנים נטל הופמן את החומר עשרות פעמים.

LSD נוסה גם על בעלי חיים, וכך נקבעה מידת רעילותו (LD50) ונזקים נוספים אפשריים. בתחילת דרכו שימש החומר כתרופת עזר בפסיכואנליזה ופסיכותרפיה, אך לאחר שגלש החומר לרחוב הופסקה הפצתו על ידי חברת סנדוז, בשנת 1965.

הופמן נפגש עם אנשי רוח רבים שעברו "חוויות מיסטיות" כתוצאה משימוש ב-LSD, בהם ד"ר טימותי לירי (מרצה לפסיכולוגיה), ד"ר רודולף גלפקה, ד"ר וולטר ווגט, ארנסט יונגר ואלדוס האקסלי.

לאחר שהתפרסם, חקר הופמן סמים פסיכדליים אחרים כגון קקטוס המסקלין, סלוויה דיווינורום ופטריות פסילוסיבין. בין השאר בודד מהפטריה הפסיכואקטיבית ארגוט את המת'ארג'ין (methergine), המסייע בטיפול בדימומים לאחר לידה.

הופמן הדגיש במהלך חייו כי המצאתו נועדה לטיפול במחלות נפש, וכל המשתמש בה לצורכי הזיה, עושה זאת על דעתו בלבד.

אלברט הופמן נפטר ב-29 באפריל 2008 בגיל 102, מהתקף לב.

שמאל|ממוזער|180px|אלברט הופמן, 2006

## קישורים חיצוניים

* 
* 
* LSD: My Problem Child, ספרו של אלברט הופמן מתורגם לאנגלית (יצא בעברית בהוצאת ירון גולן)
* 
* 
* 

## הערות שוליים

קטגוריה:בעלי תואר דוקטור מאוניברסיטת ציריך
קטגוריה:כימאים שווייצרים
קטגוריה:פעילים למען לגליזציה של סמים קלים
קטגוריה:שווייצרים שנולדו ב-1906
קטגוריה:שווייצרים שנפטרו ב-2008
יעקב, קיסר אתיופיה

**יעקב** (געז: ያዕቆብ ) היה קיסר אתיופיה ובנו של הקיסר סרצה דנגל מאשתו הקיסרית היהודייה הראגו אמלאכ, נולד כנראה ב-1590. בזמן שלטון אביו כיהן כמושל אנריה. הוכרז כקיסר אתיופיה ב-22 בספטמבר 1597 כאשר אביו נפטר, הוכתר בשם "מלאק סגד הצעיר" ("לו סוגדים המלכים"). יעקב שלט תחת מועצת שליטים שבראשה עמד ראס ביתוודאד אנטנאטווס שליט באגמדיר. הודח על יד בן דודו זה דנגל ב-3 בספטמבר 1603, הוחזר לשלטון על ידי ראס זה סלאסי ב-13 באוקטובר 1604. הודח ונהרג בקרב צאצהובר בעמק זאת דברה שבגוג'אם על ידי בן דודו סוסניוס ב-10 במרץ 1607.
הטוען לכתר אתיופיה, שנודע בשם צאגא כרסטוס (1610?–1638), הציג עצמו בארצות אירופה שבהן סבב כבנו של הקיסר יעקב הראשון וכמי שנרדף על ידי הקיסר סוסניוס. 

קטגוריה:קיסרי אתיופיה
קטגוריה:שושלת הגדעונים
קטגוריה:תקופת השפל האתיופית
קטגוריה:מלכים אפריקאים
קטגוריה:אישים שחיו במאה ה-16
קטגוריה:נפטרים ב-1607
לאגוש

**לאגוּש** (בפורטוגזית: **Lagos**, במשמעות "אגמים") היא עיר ורשות מקומית בדרום אלגארבה שבפורטוגל.
## גאוגרפיה
אוכלוסיית הרשות המקומית מונה 27,041 תושבים, מתוכם 14,675 מתגוררים בעיר. מרבית האוכלוסייה מתגוררת לאורך קו החוף ומתפרנסת מענף התיירות. אזור פנים המחוז מיושב בדלילות, ומרבית התושבים המתגוררים בו מתפרנסים מחקלאות ומיערנות.

העיר ממוקמת 35 ק"מ מזרחית לנקודת סאגרש, המקום הדרום-מערבי ביותר ביבשת אירופה.

לעיר לאגוש היסטוריה עתיקה. מקור השם הוא ככל הנראה קלטי ונובע מן המילה Lacobriga, בו השתמשו הרומאים מאוחר יותר. קיימת עדות להגעת הפיניקים לאזור מפרץ לאגוש, בשל הדגה העשירה באזור, ובמיוחד דגי טונה, סרדינים ומיני סרטנים. המקום נכבש לראשונה על ידי קרתגו, אשר גייסה את התושבים הקלטיים המקומיים למלחמתם נגד הרומאים. הם ניהלו במקום כרמים ומטעי עצי זיתים. לאחר מכן התיישבו בו רומאים והיישוב הפך לחלק מן הפרובינקיה לוסיטניה. בחפירות באזור נמצאו מספר ממצאים מן התקופה הרומית. האזור היה זירת המאבק בין קווינטוס סרטוריוס לקאיקיליוס מטלוס והעיר הייתה נמל חשוב.

## קישורים חיצוניים

* 

קטגוריה:פורטוגל: ערי חוף
קנגורו (אי)

שמאל|ממוזער|250px|מפת האי
**קנגורו** (באנגלית: **Kangaroo Island**) הוא האי השלישי בגודלו באוסטרליה, אחרי טסמניה והאי מלוויל. הוא ממוקם כ-112 ק"מ דרום-מערבית לאדלייד בפתחו של מפרץ סיינט וינסנט. בנקודה מסוימת הוא מרוחק רק כ-13 ק"מ מקייפ ג'רוויס ביבשת האוסטרלית (באוסטרליה הדרומית).

## גאוגרפיה
אורך האי 150 ק"מ ורוחבו נע בין 900 מ' ל-57 ק"מ. שטחו הכללי הוא 4,405 קמ"ר. היקפו הוא 540 ק"מ והנקודה הגבוהה ביותר בו היא בגובה 307 מ'. בין האי לחצי האי יורק שנמצא צפונית-מזרחית לו עובר "מצר אינבסטיגייטור" (Investigator Strait) ובינו לבין קייפ ג'רוויס "מצר בקסטיירס" (Backstairs Passage).

## היסטוריה

האי קנגורו התנתק מן היבשת האוסטרלית לפני כ-9,000 שנים בעקבות עלייה בגובה פני הים. כלי אבן שנמצאו בחפירות ארכאולוגיות באי מעידים כי אבוריג'ינים הגיעו לאי ככל הנראה לפני כ-11,000 שנים ושההתיישבות במקום נפסקה בשנת 200 לפנה"ס לערך. קיימות תאוריות שונות המנסות להסביר את היעלמות ההתיישבות האנושית באי: מגפות, מלחמה, נישואי קרובים שיצרו מומים, שינויי אקלים או הגירה המונית מן האי. 

שמו של האי ניתן לו על ידי מגלה הארצות מתיו פלינדרס על שמו של הקנגורו האפור-מזרחי הנפוץ מאוד באי. האי מופה לראשונה על ידי הצרפתי ניקולס באודין שהגיע למקום זמן קצר אחרי פלינדרס ושהה במקום במקביל. עד היום שמם של אתרים רבים באי הם בצרפתית, כפי שניתן להם בידי באדוין.

בתחילת המאה ה-19 נוסדו באי מספר מושבות של ציידי כלבי ים. בהמשך מושבות אלו הפכו לישובי קבע. מתיישבים ראשונים הגיעו לאי ב-1836, ויסדו את העיר הגדולה באי, קינגסקוט. העיר הייתה הראשונה בדרום אוסטרליה ויועדה בתחילה להיות בירת המחוז. מאוחר יותר נזנחה התוכנית עקב המשאבים המוגבלים באי.

## אוכלוסייה וכלכלה

נכון לשנת 2011 מתגוררים באי 4,417 תושבים. כמחצית מהתושבים מתגוררים בקינגסקוט. תושבי האי מתפרנסים בעיקר מחקלאות. בעבר עיקר החקלאות סבבה סביב רעיית כבשים ותעשיית הצמר, אך כיום גדל חלקן של תעשיית גידול הבקר וגידולים שונים כגון תפוחי אדמה, חיטה וענבים. בשנים באחרונות מתפתחת באי תעשיית יין ענפה, הכוללת כ-30 יקבים. בנוסף לכך מהווה תעשיית התיירות גורם כלכלי חשוב באי. כ-140,000 תיירים בשנה פוקדים את האי, כרבע מהם תיירי חוץ.

## טבע

[שמאל|250 פיקסלים|ממוזער|[קיפודניים|קיפודן בהיר, תת-מין אנדמי לאי]]
כמחצית מהאי מאופיין בשטח מיוער שלא בורא. כרבע משטחי האי מוגדרים כשטחי פארק או שמורת טבע. 
האי קנגורו מפורסם בזכות החי המתקיים בו. מכיוון שכף רגלם של בני אדם לא דרכה באי במשך שנים, התפתחה שם בלא מפריע אוכלוסיית בעלי חיים וצמחים ייחודית. חלק מבעלי החיים נכחדו מאז הגעת בני האדם לאי, כגון אמו אי הקנגורו, שהיה מין אמו ייחודי לאי. באי חיים תת-מינים אנדמיים של קנגורו וקיפודן. בנוסף משגשגות באי אוכלוסיות של ברווזן וקואלות שלא חיו באי במקור אך הובאו למקום בידי המתיישבים. לחופי האי מתקיימים מושבות של פינגווין זוטר ואריות ים, ומושבות קינון גדולות מצויות בו. אחת הסיבות לכך שהאי מהווה בית גידול כה משגשג למינים רבים הוא בגלל שבניגוד לשאר היבשת, אל האי קנגורו מעולם לא הגיעו מינים פולשים מזיקים כגון ארנבת, שועל וחתול הבית. בהתאם לכך ננקטים צעדים מחמירים כדי לוודא שמינים פולשים לא יכנסו לאי.

## קישורים חיצוניים

* 

*
קנגורו, אי
קטגוריה:קנגוריים בתרבות
מייפל ליף גארדנס

**מייפל ליף גארדנס** היה אולם ספורט בטורונטו ששימש כאולם הבית של קבוצת ההוקי טורונטו מייפל ליפס בין השנים 1931 ל-1999.

הקבוצה זכתה ב-11 גביעי סטנלי בין השנים 1932 ו-1967 כששיחקה שם. משחק ה"אול-סטארס" הראשון בהיסטוריה של ליגת ה-NHL התקיים באולם, כאירוע מחווה והתרמה לכבוד שחקן המייפל ליפס, אייס ביילי, שסבל מפציעה שסיימה את הקריירה שלו. גם משחק ה"אול סטארס" השנתי הראשון של ה-NHL התקיים במייפל ליף גארדנס ב-1947.

## קישורים חיצוניים

* 
* מייפל ליף גארדנס ב-WorldStadiums

קטגוריה:טורונטו: ספורט
קטגוריה:קנדה: אצטדיונים ומתקני ספורט
קטגוריה:אצטדיונים ומתקני ספורט לשעבר
ליאה רמיני

**ליאה מארי רמיני** (באנגלית: **Leah Marie Remini**; נולדה ב-15 ביוני 1970) היא שחקנית אמריקאית סיציליאנית-יהודייה. ידועה בעיקר בשל תפקידה כקארי הפרנן בסדרה "מלך השכונה", ובפעילותה הביקורתית כנגד כנסיית הסיינטולוגיה בה הייתה חברה.

## ביוגרפיה
רמיני נולדה בברוקלין, ניו יורק שבארצות הברית, לג'ורג רימיני ולוויקי מרשל. אמה היא יהודייה ממוצא אוסטרי, ואביה קתולי ממוצא סיציליאני-איטלקי, והיא גדלה בדתו. הוריה התגרשו בשנת 1977 ובגיל תשע, בעקבות נישואיה השניים של אמה, גדלה על ערכי הסיינטולוגיה יחד עם אמה. כיום רמיני אינה משתייכת לכת הזו, והיא אף כיכבה בסדרה דוקומנטרית שיוצאת נגד מעללי כנסיית הסיינטולוגיה, "Leah Remini: Scientology and the Aftermath" . הסדרה עוסקת בייסורים ובדרכי הפעולה המאיימות נגד עוזבי כת הסיינטולוגיה. הסדרה אף זכתה בפרס אמי; וב-2018 חודשה לעונתה השלישית העוסקת בנפגעי הארגון המשיחי-נוצרי, עדי יהוה.

לרמיני אח ואחות, מייקל וניקול, שהייתה עוזרת צוות ב"מלך השכונה". בנוסף, לה עוד ארבע אחיות-למחצה.

רמיני עברה ללוס אנג'לס בגיל 13. בגיל 14, בעידוד הסיינטולוגיה, עזבה את בית הספר על אף התנגדות אמה.

בצעירותה, עבדה רמיני בעבודות רבות כמו מכירת ביטוח למכוניות, מלצרות, וכמזכירה.

רמיני הופיעה לראשונה בטלוויזיה בשנות ה-80, כאשר השתתפה בפרק בסדרה "מלך הכיתה" . בהמשך היא ששיחקה במספר פרקים של הסדרה הקומית "מי הבוס?", ודמותה אף שבה וכיכבה בסדרת ההמשך שלה שנקראה "Living Dolls" אך היא בוטלה לאחר עונה אחת. בשנות ה-90 השתתפה בסדרה "הצלצול הגואל", לאחר מכן קיבלה עוד כמה תפקידים אורחים בסדרות כמו "חברים".

בסוף שנות התשעים קיבלה תפקיד ראשי בסדרת קומדיית המצבים "מלך השכונה" שם כיכבה במשך תשע עונות לצידו של קווין ג'יימס, כשאת אביה גילם ג'רי סטילר. בשנת 2013 שיחקה בסיטקום קצרת הימים "*Family Tools*" ב-ABC, לצידו של ג'יי קיי סימונס.

ב-2017 הצטרפה לסיטקום נוסף בו כיכב ג'יימס בשם "קווין יכול לחכות", כשבעונה השנייה הפכה דמותה לאחת הדמויות הראשיות. באותה שנה שיחקה בסרט "האנדסום: סרט מסתורין של Netflix" בכיכובו של ג'ף גרלין. בשנת 2018 שיחקה בסרט "סיבוב שני", לצד ג'ניפר לופז, ונסה הדג'נס, טריט ויליאמס ומיילו ונטימיליה, ובסרט "המופע של אדי", לצד אד הלמס.

### חיים אישיים
ב-19 ביולי 2003 נישאה בלאס וגאס למסעדן הקובני אנג'לו פאגן, לו שלושה בנים ממערכות יחסים קודמות. ב-16 ביולי 2004 נולדה לזוג בת משותפת. לאחר ההיריון התקשתה לחזור למשקלה המקורי ובזכות כך היא התארחה בפרק בסדרה הקומית "שחקנית שמנה" (Fat Actress) ב-2005, אך כשנה לאחר מכן הצליחה לחזור למשקלה הרגיל, במהלך העונה התשיעית של "מלך השכונה".

## קישורים חיצוניים

* 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:שחקניות קולנוע וטלוויזיה יהודיות אמריקאיות
קטגוריה:שחקני קולנוע וטלוויזיה יהודים אמריקאים
קטגוריה:סיינטולוגים
קטגוריה:מתחרי רוקדים עם כוכבים (ארצות הברית)
קטגוריה:אמריקאיות שנולדו ב-1970
קטגוריה:אמריקאים שנולדו ב-1970
נעמי גל

**נעמי גל** (נולדה ב-1944) היא סופרת ועיתונאית ישראלית. גל היא מראשוני העיתונאים-כתבים בטלוויזיה הישראלית.

## ביוגרפיה
גל, ילידת ירושלים, התחנכה, בין-השאר, בסורבון בפריז. בשנות השבעים הייתה גל כתבת במעריב, וברוב שנותיה עבדה כעיתונאית בידיעות אחרונות. במסגרת זו, לצד דיווחים שוטפים בתחומים שונים, הייתה אחראית לכמה ראיונות מקיפים עם אישים כישעיהו לייבוביץ' וקלוד לנצמן. גל, פמיניסטית מוצהרת, הייתה פעילה חברתית ופוליטית בולטת בשמאל הישראלי. גל הייתה גם כתבת בערוץ הראשון בשנותיו הראשונות ועבדה עם עזריה אלון על תוכניתו "נקודת חן". ספרה "אשה לבד", שפורסם תחילה כסדרת מאמרים בירחון את, היה מהראשונים שבספרי המקור הפמיניסטיים בישראל.

היא הייתה נשואה למנתח המערכות יוסף רטנר. לזוג נולדו שני בנים, אריאל ויואב. לאחר מכן נישאה (קצרות) למפיק הטלוויזיה האמריקאי-יהודי הרברט וייס. הייתה במערכות-יחסים עם הצלם יורם ברקאי והסופר אריה קרישק, ופעיל-השמאל והמתרגם פרץ קדרון.

פרופסורית ב-Moravian College שבפנסילבניה, ארצות הברית.

מספריה: "אין דבר העומד בפני הרזון", "רומן רומנטי", "הרומן של רות וג'רי", "לילית", "אנטי-רומן", "העונות של דפנה", וכן כמה ספרי עיון, תרגומים (לאונרד כהן) ותסריטים.

בשנת 1985 היא הוציאה ספר מבוסס על סדרת טלוויזיה יפנית ג'יג'י. כמו כן הוציאה שני ספרי ילדים.

נעמי גל היא כלת פרס ירושלים לספרות יפה ופרס גילה אוריאל לספרות נשים.

## ספרים
* **אין דבר העומד בפני הרזון**. אסתר סופר ונעמי גל, הוצאת ידיעות אחרונות, 1978
* **אשה לבד**, הוצאת ביתן, 1982
* **להיות חיילת: מדריך למתגייסת**, הוצאת כתר, 1989.
* **רומן רומנטי**, ספרית מעריב, 1993
* **עד מוות**, הוצאת ידיעות ספרים, 1994
* **הרומן של רות וג'רי**, הוצאת ספרית מעריב, 1994
* **זווית הראיה**, הוצאת גוונים, 1996
* **לילית**, הוצאת כתר, 1998
* **על כוס קפה**, נעמי גל, מתן שירם, ניר שח, חי גריגרטן, הוצאת שירם-שחר, 2000
* **אנטי רומן**, הוצאת תמוז, 2001
* **אלימות נגד נשים: נורמה או סטייה?**, הוצאת הקבוץ המאוחד, 2003
* **קל! להוריד במשקל**, הוצאת ידיעות אחרונות, 2003
* **אלם אילמות ואלימות במשפחה בישראל,** הוצאת רסלינג, 2023
### ספרי ילדים ונוער
* ג'יג'י והאופנוענים - נסח עברי -נעמי גל, עבוד - ולרי פר, איורים - אן לדוק-דרדיל, הוצאת כתר, 1985
* **פינשוף הולך לגן גורים**, הוצאת כתר, 1998
### תרגומים
* מישל מונטיניאק, **שיטת מונטיניאק – לאכול כדי לרזות**, זמורה ביתן, 2002
* דונה ליאון, **חברים בחלונות הגבוהים**, זמורה ביתן, 2003
* ניקי פרנץ', **מתחת לעור**, זמורה ביתן, 2003

## קישורים חיצוניים
* 
* 

## הערות שוליים

קטגוריה:עיתונאיות כותבות עברית
קטגוריה:סגל ידיעות אחרונות
קטגוריה:פוליטיקאיות ישראליות
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:סופרות ישראליות
קטגוריה:סופרים ישראלים
קטגוריה:עיתונאיות ישראליות
קטגוריה:עיתונאים ישראלים
קטגוריה:ישראליות שנולדו ב-1944
קטגוריה:ישראלים שנולדו ב-1944
קופלט

**קופלט** זהו מבנה שירי בן שתי שורות, אשר לרוב חרוזות (עם זאת, לא בהכרח, הקופלט ניתן להפרדה גם על ידי רווחים). קופלט יכול להיות הן שיר נפרד (ואז מדובר בסוגה שירית), הן בית בשיר והן יחידה, שהיא חלק מבית בשיר. המבנה בן שתי השורות, בו הרעיון והצורה נקלטים מהר (במקרים רבים גם החריזה תורמת לכך), מתאים מאוד להעברת רעיונות בצורה מרשימה או עוקצנית.

## מקור הקופלט
מקורה של המילה "קופלט" במילה הלטינית, *copula*, שמשמעותה חיבור או קשר. בהמשך, המילה התגלגלה למילה הצרפתית (צרפתית עתיקה), *cople* או *couple* (בספרדית: *copla*). החל מהמאה ה-12 קיבלה המילה "קופלט" את המשמעות של בית בשיר. אצל הטרובדורים, בשירה הקופלטית קיבלה המילה את המשמעות של צמד חרוזים.

## קופלט כסוגה
מבנה החריזה הפשוט, המצלצל והנקלט טוב, גרמו לשימוש נפוץ בקופלטים בשירת הטרובדורים. כך הפך הקופלט למבנה בסיס נפוץ בבלדות. לדוגמה, בנויה הבלדה האנגלית-סקוטית, "שתי האחיות" (כאן קטע מתוך הבלדה בתרגומו של נתן אלתרמן).

כפי שכבר הוזכר לעיל, מבנהו הקצר והקולע של הקופלט, המלווה בדרך כלל בחרוז מצלצל, הופך את הקופלט לכלי מתאים להעברת רעיונות באופן עוקצני או מרשים. כך, בתקופה יותר מאוחרת, על בסיס הקופלט התפתח ז'אנר האפיגרמה הפואטית - ביקורת עוקצנית על אישיות כלשהי בשתי שורות הקופלט. מבין האפיגרמות העתיקות והמפורסמות, היא האפיגרמה (במבנה של קופלט לא חרוז) של מרטיאליס, משורר מהמאה ה-1 (כאן בתרגומו של אריה סתיו).

אפיגרמה עתיקה נוספת, פרי עטו של אובידיוס, העוקצת אותו עצמו, שנכתבה על ידו כפתיחה לשכתוב העצמי ל-"אהבים" (במקור: Amores), נכתבה דווקא בקופלט כפול, שני קופלטים עוקבים היוצרים בית בן ארבע שורות (כאן בתרגומו של אריה סתיו)

## ראו גם
* סונטה
* טרצינה
* קטרן
* מרובע (שירה)
* חמשיר
* ססטט
* אוקטבה (שירה)

## קישורים חיצוניים

## הערות שוליים

קטגוריה:סוגות שיריות
קטגוריה:מבני שירה
החיים בוורוד (ספר)

**החיים בוורוד** הוא ספר עיון שנכתב על ידי גיא שילה ויצא לאור בשנת 2007 בהוצאת רסלינג.

עיסוקו של הספר הוא בבני נוער הומואים, לסביות, ביסקסואלים וטרנסג'נדרים בישראל, והוא הספר העיוני הראשון שיצא לאור בעברית, בתחום זה. הספר מגדיר מהי נטייה מינית הומו-לסבית, ועוסק בתהליך גיבוש הנטייה המינית ברמת הפרט, על רקע התפתחות התרבות ההומו-לסבית, מין ומיניות בקרב נוער הומו-לסבי, זהות מגדרית ונוער טרנסג'נדר.

החיים בוורוד מתמקד בארבע המערכות העיקריות הסובבות את עולמו של המתבגר, ובכלל זה בני נוער וצעירים הומו-לסבים: משפחה, בית ספר, צבא וקבוצת השווים. ביחס לכל אחת ממערכות אלה מתוארים המאפיינים, הקשיים וההתמודדות הנדרשת מבני נוער אלה.
## הערות שוליים

קטגוריה:ספרי עיון בעברית
קטגוריה:ספרות להט"ב
קטגוריה:ספרי 2007
קטגוריה:ספרי הוצאת רסלינג
קטגוריה:ורוד
ג'רי סטילר

**ג'רי סטילר** (באנגלית: **Jerry Stiller**; 8 ביוני 1927 – 11 במאי 2020) היה שחקן וקומיקאי אמריקאי-יהודי. בשנות ה-60 זכה להצלחה בצמד הקומי "סטילר ומירה" יחד עם אשתו, השחקנית אן מירה . סטילר ידוע בעיקר מתפקידו כארתור ספונר מהסדרה "מלך השכונה", וכפרנק קוסטנזה מהסדרה "סיינפלד".

## קריירה
ב-1974 שיחק לצידו של וולטר מתאו בסרט הפשע "חטיפת פלהם 123".
בשנת 1988 שיחק בסדרת הטלוויזיה הקומית "משפחת טטינגר" שיצרו ברוס פאלטרו וטום פונטנה לרשת NBC, ובוטלה לאחר עונה אחת כושלת. מ-1993 עד 1998 שיחק את הדמות של פרנק קוסטנזה, אביו של ג'ורג' קוסטנזה מהסדרה "סיינפלד", ומ-1998 עד 2007 שיחק את ארתור ספונר, אביה של קארי (ליאה רימיני) בסדרה "מלך השכונה".

בסוף שנות ה-90 הופיע סטילר בסדרה של פרסומות של נייקי כמאמן של הגרין ביי פאקרס, וינס לומברדי.

בשנת 2001 הוא שיחק גם בסרט "זולנדר" בכיכובו ובבימויו של בנו, בן סטילר. ומאז שיחק בתפקידי אורח ברוב סרטיו של בן סטילר. ב-2011 שיחק בקומדיה הבריטית "זוג בהחלפה" לצד מליסה ג'ורג'.

ב-9 בפברואר 2007 זכה לכוכב בשדרת הכוכבים שבהוליווד, יחד עם אשתו אן מירה. השניים נישאו ב-1954, והופיעו יחד בצמד הקומי "סטילר ומירה" וזכו להצלחה בעיקר במהלך שנות ה-60.

סטילר כתב את ההמשך לספר "Festivus: The Holiday for the Rest of Us" (בתרגום חופשי, פסטיבוס: החג לכל השאר) של הסופר אלן סלקין. ספרו יצא לאור ב-26 באוקטובר 2005.

## חיים אישיים
סטילר היה נשוי לשחקנית והקומיקאית אן מירה מ-1954 עד למותה ב-23 במאי 2015. השניים הכירו בסוכנות שייצגה את שניהם. בנם הוא השחקן-קומיקאי בן סטילר (יליד 1965) ובתם היא השחקנית איימי סטילר (ילידת 1961).

ג'רי סטילר נפטר ב-11 במאי 2020, בגיל 92.

## קישורים חיצוניים

* 
* 

* Festivus: The website for the rest of us - Website for Festivus Book to which Stiller wrote foreword, includes Festivus movies, songs, forum and grievances
* Jerry Stiller - Internet Accuracy Project
* Exclusive Jerry Stiller Interview at TrulyHollywood.com (March 21, 2007)


## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:שחקני קולנוע וטלוויזיה יהודים אמריקאים
קטגוריה:קומיקאים יהודים אמריקאים
קטגוריה:אישים שהונצחו בשדרת הכוכבים של הוליווד: טלוויזיה
קטגוריה:סיינפלד
קטגוריה:בוגרי אוניברסיטת סירקיוז
קטגוריה:אמריקאים ממוצא יהודי-אוסטרי
קטגוריה:אמריקאים ממוצא פולני-יהודי
קטגוריה:אמריקאים שנולדו ב-1927
קטגוריה:אמריקאים שנפטרו ב-2020
שירלי בריל

**שירלי בריל** (נולדה ב- 1982) היא קלרניתנית ישראלית בינלאומית.

## ביוגרפיה
בריל החלה את לימודי הקלרינט אצל יצחק קַצַפּ בקונסרבטוריון בפתח תקווה, והמשיכה את לימודיה בחו"ל בגרמניה ובארצות הברית, ועם מורים בעלי שם בינלאומי, ביניהם סבינה מאייר וריצ'רד שׂטוֹלצמן. בכל שנות לימודיה תמכה בה קרן התרבות אמריקה-ישראל. הופיעה כסולנית עם תזמורות, ביניהן התזמורת הסימפונית ירושלים, התזמורת של ליבק, והתזמורת של ז'נבה. הופיעה גם בהרכבים קאמריים, והקימה יחד עם הפסנתרן יונתן ענר את הדואו בריל-ענר, ויחד עם ענר וזמרת הסופרן חן רייס את שלישיית Esprit.

## פרסים
*זכייה בתחרות בינלאומית לנגני קלרינט צעירים בז'נבה שבשווייץ, 14 באוקטובר 2007
*זכייה בתחרות בינלאומית לנגני קלרינט בעיר מרקנויקירכן (:en:Markneukirchen) שבגרמניה, 2006.

## קישורים חיצוניים

* 

## הערות שוליים

קטגוריה:מוזיקאיות ישראליות
קטגוריה:מוזיקאים ישראלים
קטגוריה:נגני כלי נשיפה מעץ
קטגוריה:קלרניתניות
קטגוריה:ישראליות שנולדו ב-1982
קטגוריה:ישראלים שנולדו ב-1982
דני רוטשילד

**דני רוטשילד** (נולד ב-1946) הוא אלוף בצה"ל בדימוס ואיש ציבור המכהן כיו"ר חבר הנאמנים של מכללת אפקה וכחבר הוועדה המייעצת לבנק ישראל.

## ביוגרפיה

רוטשילד נולד בראשון לציון. בשנת 1964 התגייס לצה"ל ועבר לשרת בחטיבת גולני. בגולני עבר מסלול הכשרה כלוחם, ולאחר מכן עבר קורס מ"כים חי"ר וקורס חובשים. בהמשך עבר קורס קצינים ושירת כקצין מודיעין ביחידות שונות, ביניהן קמ"ן חטיבת גולני, חטיבה 217 במלחמת יום הכיפורים וקמ"ן פיקוד המרכז.

ב־1984 מונה לעוזר הרמטכ"ל משה לוי בדרגת אלוף־משנה, כשהוא מחליף את ראש לשכת הרמטכ"ל.

ב־1985 מונה למפקד יחידת הקישור ללבנון והועלה לדרגת תת־אלוף. כיהן בתפקיד עד אוגוסט 1986.

ב־1987 מונה לראש חטיבת המחקר, תפקיד בו שימש בין היתר במלחמת המפרץ.

בדצמבר 1990 החליט שר הביטחון משה ארנס למנותו למתאם פעולות הממשלה בשטחים. הוא נכנס לתפקיד בפברואר 1991 והועלה לדרגת אלוף. במסגרת זו עמד בראש הצוות הישראלי למשא ומתן עם הרשות הפלסטינית לקראת הסכמי אוסלו. היה מעורב גם בהסכם השלום עם ירדן. רוטשילד פרש מצה"ל ב-1995 ופנה לעסקים פרטיים.

רוטשילד למד פסיכולוגיה באוניברסיטת בר-אילן, במכללה לפו"ם ובבית הספר הגבוה למלחמה בקימברלי.

בין השאר שימש כיו"ר המועצה לשלום ולביטחון; ראש המכון למדיניות ואסטרטגיה במרכז הבינתחומי הרצליה; חבר חבר הנאמנים של האוניברסיטה העברית בירושלים; חבר המועצה הציבורית של ארגון אמון הציבור וחבר דירקטוריון בנק כללי. ב-2006 מונה למועצה המייעצת של בנק ישראל.

בשנת 2004 היה בין החותמים על מכתב תמיכה של בכירי מערכת הביטחון בתוכנית ההתנתקות, הקובעת שהתכנית חיונית לביטחון ישראל. ב-2005, כחלק מהוויכוח הציבורי על תוכנית ההתנתקות, החתים מאות קציני מילואים על גילוי דעת, בו נאמר בין השאר: "ההתנתקות תאפשר את יכולת הפעולה של כוחות הביטחון ותעניק לה לגיטימיות. היא תגרום לשינוי אסטרטגי מדיני ותפתח סיכוי להסדר, ההתנתקות חשובה לביטחון הלאומי." בשנת 2015 אמר על תוצאות ההתנתקות: “גם אם זה לא מה שציפיתי, האלטרנטיבה הייתה הרבה יותר גרועה”.

רוטשילד מתגורר, נכון לשנת 2009, בהר אדר.

## לקריאה נוספת
* שמעון גולן, **טילים על ישראל**, הוצאת צה"ל/ המחלקה להיסטוריה, משרד הביטחון ומודן, 2020.

## קישורים חיצוניים

* קורות חיים באתר האינטרנט של המכון למדיניות ואסטרטגיה

## הערות שוליים

קטגוריה:אלופי צה"ל
קטגוריה:ראשי חטיבת המחקר
קטגוריה:מפקדי יק"ל
קטגוריה:מתאמי פעולות הממשלה בשטחים
קטגוריה:דירקטורים ישראלים
קטגוריה:חברי המועצה המייעצת של בנק ישראל
קטגוריה:קציני מודיעין של פיקוד המרכז
קטגוריה:הסכמי אוסלו: אישים
קטגוריה:הר אדר: אישים
קטגוריה:חיילי חיל המודיעין במלחמת יום הכיפורים
קטגוריה:ישראלים שנולדו ב-1946
כריסטינה ראיקו קופר

**כריסטינה ראיקו קופר** (נולדה ב-1971) היא צ'לנית ישראלית-אמריקאית.

## קורות חיים
אבי-סבה של ראיקו קופר מצד אמהּ היה משורר הייקו וסבה היה מלחין טומוג'ירו איקנוצ'י. אמה יפנית במוצאה ואביה אמריקאי. שני הוריה מוזיקאים ולאביה תואר דוקטור במוזיקה מג'וליארד. בגיל עשר החלה ללמוד לנגן בפסנתר וכעבור זמן קצר עברה לצ'לו. 

כריסטינה ראיקו קופר למדה מוזיקה בבית הספר למוזיקה ג'וליארד והשתלמה שם עד לקבלת תואר דוקטור במוזיקה. היא מופיעה בקונצרטים וברסיטלים ברחבי העולם ובמשך השנים נגנה עם התזמורת הסימפונית של אוסקה, התזמורת הסימפונית של טורונטו, התזמורת הסימפונית סן סלבדור, התזמורת הקאמרית של פראג ותזמורת יומיורי מטוקיו. הופיעה בצפת עם נגן הכליזמרים, הקלרינטן גיורא פיידמן. היא בין מייסדי רביעיית המיתרים ויטמן.  

כריסטינה ראיקו קופר הוציאה עד היום 15 אלבומי מוזיקה ו-DVD, חלקם במסגרת ההרכבים שלישיית אינטרסקשן ורביעיית ג'לאטו. נשואה ללן רוזן, מנכ"ל הסניף הישראלי של ליהמן ברדרס, שבעקבותיו התגיירה. מלמדת באקדמיה למוזיקה ולמחול בירושלים ובבית הספר למוזיקה ע"ש בוכמן-מהטה באוניברסיטת תל אביב.

## קישורים חיצוניים

* 

* 

קטגוריה:צ'לניות ישראליות
קטגוריה:צ'לניות אמריקאיות
קטגוריה:צ'לניות יהודיות
קטגוריה:גרות
קטגוריה:צ'לנים יהודים אמריקאים
קטגוריה:אמריקאיות שנולדו ב-1971
קטגוריה:אמריקאים שנולדו ב-1971
טרנספורמציה (גנטיקה)

250px|ממוזער|שמאל|שלבי התהליך, השלב בו חיידק 2 לוקח את החומר התורשתי מהסביבה מכונה טרנספורמציה
**טרנספורמציה** היא העברת חומר תורשתי מחיידק אחד לאחר, ללא מגע ביניהם. במסגרת התהליך ה-DNA יוצא לסביבה, וממנה נכנס אל חיידק אחר. על מנת שחיידק יקלוט מקטע גנום בטרנספורמציה, עליו להיות במצב של "כשירות" (קומפטנטיות), כשירות זו מותנה בצפיפות החיידקים ובריכוז "פורמוני כשירות" המיוצרים על ידי חיידקים אחרים במצע הגידול. 

## היסטוריה
התופעה שבה תא יכול לשנות את תכונותיו נצפתה לראשונה על ידי פרדריק גריפית' ב-1928. גריפית' חיפש דרך לייצר חיסון לדלקת ריאות, ומצא כי כאשר חושפים חיידקים מסוג *Streptococcus pneumoniae* שאינם וירולנטיים לחיידקים *Streptococcus pneumoniae* שהומתו בחימום, הם מקבלים את תכונת הווירולנטיות. באותה העת לא ניתן היה להראות מהו אופי הגורם המעביר את התכונה הנשלטת. ב-1944 הראו אוסוולד אוורי, קולין מקלאוד ומקלין מקארתי (ניסוי איוורי-מקלאוד-מקארתי) כי הגורם המועבר הוא גן (DNA) וכינו את התהליך טרנספורמציה.

## שימושים
בביולוגיה מולקולרית נעשה שימוש נרחב בטרנספורמציה (התמרת תאים) שנחשבת להליך מעבדתי פשוט. טרנספורמציה משמשת ככלי מחקר חשוב להבנת תפקידם של גנים ודרכי פעולתם. על מנת להשרות "כשירות" בחיידקים כך שיוכלו לקלוט את מקטע הDNA, במעבדה גורמים לממברנת התא להיעשות חדירה ל-DNA באמצעות חימום (heat shock) ושימוש בשדה חשמלי (אלקטרופורציה), כמו גם שימוש ביונים דו-ערכיים ( כגון יון סידן) על מנת לגרום לתנועה של ה-DNA הטעון במטען שלילי.

## קישורים חיצוניים
* 

קטגוריה:ציטוגנטיקה
מיג-29M

**מיקויאן מיג-29M** או **מיקויאן מיג-33** (רוסית: **МиГ-33**, קוד דיווח נאט"ו: **פולקרום אי**) הוא מטוס קרב סובייטי שייעודו העיקרי הוא השגת עליונות אווירית. המטוס נקרא בעבר מיג 33, אך כיום נהוג לקרוא לדגם MiG-29M, עקב היותו שיפור של מטוס קודם בסדרה: מיג-29 (קוד דיווח נאט"ו: פולקרום), ולפעמים הוא אף מכונה בשם "סופר פולקרום".

## דגמים
* מיג-29M/מיג-33: מטוס חד מושבי מתקדם רב-משימתי עם מסגרת חיצונית משופרת, טוס על חוט, ומנועים משופרים מדגם RD-33MK. 
* מיג-29SMT: דגם עם מכלי דלק ניתקים המקנים לו טווח של 2,100 ק"מ, מנוע מדגם RD-33MK ויכולת נשיאת טילים גדולה יותר של עד 4,500 ק"ג מתחת לכנף.
* מיג-29M2: דגם דו מושבי זהה למיג-29M ובעל טווח טיסה מעט קצר יותר של 1,800 ק"מ (במקום 2,000 ק"מ).

המטוס נמצא בחילות האוויר של:
* רוסיה
* הודו - כל דגמי המיג-29 ישודרגו לדגמי מיג-29SMT.
* סוריה - הזמינה מטוסי מיג-29M חדשים http://www.jpost.com/Home/Article.aspx?id=153728.

## קישורים חיצוניים

קטגוריה:מטוסי מיג
קטגוריה:מטוסי קרב סילוניים
קוויריקה השלישי הגדול

[שמאל|ממוזער|250px|[ממלכת קאחתי 962-1064]]
**קוויקירה השלישי הגדול** (בגאורגית: **კვირიკე III დიდი**, קוויריקה III דידי) (מת ב-1029) היה שליט ממלכת קאחתי-הרתי שבמזרח גאורגיה משנת 1010 (מלך משנת 1014) ועד למותו בשנת 1029.

קוויריקה ירש את השלטון בנסיכות קאחתי מאביו, דוד מקאחתי, הנסיך והכורבישוף של קאחתי. אולם בגרט השלישי מלך הממלכה הגאורגית המאוחדת שבה אותו וכבש את הנסיכות. עם מותו של בגרט, בשנת 1014, נזדמנה לקוויריקה ההזדמנות לחזור לשלטון בנסיכות. קוויריקה חזר לנסיכות והשתלט גם על המחוז השכן, הרתי והכריז על עצמו כמלך קאחתי והרתי - ממלכת הקאחים והראנים.

בתקופת שלטונו של קוויריקה שגשגה הממלכה וצברה כוח פוליטי. בשנת 1027 הצטרף קוויריקה לצבא המשותף של בגרט הרביעי, שונהגה על ידי ליפריט הרביעי, דוכס קלדקארי ואיוון אבאזאסדזה, האמיר אמירות טביליסי, אלי בי. ג'עפר והמלך דוד הראשון, מלך ארמניה כנגד האמיר של אראן (آران) מבית שאדאדיד, אל-פאדל הראשון איבן מוחמד, שהובס תבוסה מוחצת בנהר אקלז. בערך באותו זמן, קוויריקה השלישי השמיד כוח פולש שהונהג על ידי המלך האלאני, אורדורה, שחצה את הרי הקווקז לתוך קאחתי רק בשביל להיהרג במערכה נטושה.

בשנת 1029, בשיא שלטונו ויוקרתו, נרצח קוויריקה בהתנקשות בעת ציד. על פי ההיסטוריון הגאורגי, וחושטי, בוצעה ההתנקשות בידי העבדים האלאנים שרצו לנקום את מותו של המלך אורדורה. עם מותו של קוויריקה נכבשה הממלכה זמנית בידי הממלכה הגאורגית המאוחדת.

## מקורות
* סיריל טואומנוף (רומא, 1976), Manuel de Généalogie et de Chronologie pour le Caucase chrétien (Arménie, Géorgie, Albanie). 
* וחושטי, История царства грузинского. Возникновение и жизнь Кахети и Эрети. Ч.1

## הערות שוליים

קטגוריה:ממלכת קאחתי-הרתי
קטגוריה:מלכי גאורגיה
קטגוריה:נפטרים ב-1029
ליגת העל המלדיבית

**ליגת העל המלדיבית** היא ליגת הכדורגל הבכירה האיים המלדיביים. הליגה המקצוענית הוקמה בשנת 2000, והיא מנוהלת על ידי התאחדות הכדורגל של האיים המלדיביים .

ליגה מנוהלת על ידי התאחדות הכדורגל של האיים המלדיביים, החברה בקונפדרציית הכדורגל של אסיה (AFC). בהתאם לדירוג של AFC לשנת 2025 הליגה מדורגת במקום ה-34. בהתאם לכך היא לא זכאית לשלוח נציג לליגת האלופות האסייתית השנייה אך משתתפת בתחרות השלישית בחשיבותה.

במקביל לליגה זו, ואף לפני קיומה, התקיימה תחרויות חובבניות אחרות: **האליפות הלאומית של האיים המלדיביים** (1946 - 2015) ו**הליגה האזורית של [[מאלה]]** (2001 - 2006).

הקבוצות המובילות בליגה לאורך השנים בליגה הן ויקטורי, ניו רדיאנט וקלאב ולנסיה.

## היסטוריה
ליגה חובבנית במלדיביים התקיימה כבר ב-1946, כאשר התחרות המתועדת הראשונה הסתיימה בתואר משותף של קוסטומס ו-נאדחי אחתאמדהון. בעשורים של שנות ה-50, ושנות ה-60 חסרים נתונים כיום לגבי הזוכות בליגה. בהמשך קבוצת ויקטורי הפכה לדומיננטית בתחום הכדורגל, ביחד עם הקבוצות ניו רדיאנט וקלאב ולנסיה.

הליגה הסתיימה בשנים אלו בפלייאוף ומשחק גמר אחד שהכריע את זהות האלופה לעונה.

בנוסף לליגה זו התקיימה בין השנים 2001 ועד 2006 ליגה של עיר הבירה מאלה בה התחרו קבוצות מהאזור.

## מתכונת הליגה
בעונת 2025/2026 משחקות 10 קבוצות - 7 קבוצות מעונת 2023 ו-3 קבוצות חדשות. ליגה תכלול 18 מחזורים (משחקי בית ומשחקי חוץ). על ניצחון מוענקות 3 נקודות ועל תיקו נקודה בודדת.

משחקי הליגה החלו בספטמבר ויסתיימו ב-2026.

בסיום העונה אלופה תעפיל לתחרות של AFC. קבוצות ממקומות 9-10 יירדו לליגת משנה. קבוצות ממקומות 7-8 ישחקו משחקי מבחן על השארות בליגה הבכירה.

#### אלופות הליגה הלאומית המלדיבית לפי עונות (1946 - 2015)

* קבוצה המסומנת ב**כתב מודגש** זכתה בגביע ה-FA המלדיבי באותה העונה והשלימה דאבל מקומי.

#### זוכות באליפות הליגה של [[מאלה]] (2001 - 2006)

### ליגה מקצוענית
במקביל לתחרויות החובבניות הוקמה ליגת כדורגל בכירה מקצוענית בשנת 2000 על ידי התאחדות הכדורגל של האיים המלדיביים.

בליגה משתתפות שמונה קבוצות מרחבי האיים המלדיביים לפי החלוקה הנ"ל:בכל עונה משתתפות ארבע הקבוצות שסיימו בארבעת המקומות הראשונים בליגה בעונה שלפני כן, בנוסף לשתי קבוצות מאזורים 1-8, אזורי האטולים בהם מתקיימת ליגה מוקדמת לזאת הבכירה, ובנוסף עוד שתי קבוצות מאזור 9, אזור העיר מאלה, עיר הבירה של האיים המלדיביים.

בשנת 2014, הוחלט למתג מחדש את הליגה ולהחליפה ל-פרמייר ליג המלדיבית. בליגה זו,התקיימו שני סיבובים, במקום שלושה והקבוצה שסיימה אחרונה תרד אוטומטית לליגה השנייה. בנוסף לכך, אלופת הליגה השנייה תעלה לליגת העל, ואילו הקבוצות שסיימו במקום השני בליגה השנייה והלפני אחרון בליגת העל בהתאמה, ייאבקו במשחק פלייאוף.

## זוכות באליפות הליגה המקצוענית

* קבוצה המסומנת ב**כתב מודגש** זכתה בגביע ה-FA המלדיבי באותה העונה והשלימה דאבל מקומי.

## טבלת אליפויות

## קישורים חיצוניים
* 
* נתונים מאתר rsssf
* נתונים מאתר globalsport

קטגוריה:המלדיביים: כדורגל
מלדיביים, האיים
מרקלינוס

**מרקלינוס** (בלטינית: **Marcellinus**; מת ב-1 באפריל 304) שהוכרז מאוחר יותר כ**מרקלינוס הקדוש** היה שמו של אפיפיור אשר כיהן החל מ-30 ביוני 296 לאחר האפיפיור קאיוס.
## חייו
לפי המסורת, מרקלינוס היה רומאי, בנו של אחד פרויקטוס. מרקלינוס החל בכהונתו בתקופת כהונתו של דיוקלטיאנוס כקיסר האימפריה הרומית, אך לפני שהלה החל ברדיפת הנוצרים. מספר המצטרפים החדשים לכנסייה גדל בהתאמה. שותפו של דיוקלטיאנוס לטטררכיה, גלריוס, היה הכוח המניע מאחורי רדיפת הנוצרים בתקופה זו, ובשנת 302 הודחו החיילים הראשונים שהמירו דתם לנצרות ולאחר מכן החלה רדיפה פעילה של נוצרים וכתבי הקודש שלהם; כולל פקודה של דיוקלטיאנוס (אחרי שתי שריפות שפרצו בארמונו) להוציא להורג נוצרים שיסרבו להתכחש לדתם.

מרקלינוס לא מצוין כמרטיר במקורות השונים. הליבר פונטיפיקליס מתאר כי בתקופת הרדיפות של דיוקלטיאנוס, האפיפיור הסכים להקריב קורבנות ולקטר לאלילים. זמן קצר לאחר מכן, כיפר על חטאיו ומת מות קדושים עם אחרים. מקורות נוספים טוענים כי התכחשותו לנצרות לזמן מה היא הסיבה למיעוט המידע אודותיו בלוחות הקדושים. אולם, אוגוסטינוס הכחיש את המעשים המיוחסים למרקלינוס. עוד סופר כי לאחר חטאיו, מרקלינוס עשה תשובה וביקש ממועצה כנסייתית לדון אותו, אך זו סירבה באמרה שאין סמכות היכולה לשפוט את האפיפיור ("prima sedes a nemine iudicatur" – "ליושב ראשונה אין שופט").

## קישורים חיצוניים

* 

קטגוריה:אפיפיורים במאה ה-3
קטגוריה:אפיפיורים במאה ה-4
קטגוריה:נפטרים ב-304
מגדל ג'ון האנקוק

**מגדל ג'ון האנקוק** או **בניין ג'ון האנקוק** (באנגלית: **John Hancock Tower**) הוא השם בו ידועים שלושה בניינים שונים בבוסטון, מסצ'וסטס, אם כי לרוב הכוונה היא למגדל משרדים בעל קירות זכוכית שתכנן איי אם פיי.

## Hancock Place ("מגדל ג'ון האנקוק")
שמו הרשמי של הבניין הידוע בשם "מגדל ג'ון האנקוק" הוא "**Hancock Place**". הבניין הוא גורד שחקים בעל 60 קומות המתנשא לגובה 241 מטרים. הוא תוכנן על ידי איי אם פיי ושותפו הנרי קוב.

נכון ל-2007, המגדל הוא הגבוה בבוסטון, הגבוה בניו אינגלנד, ה-45 בגובהו בארצות הברית וה-135 בגובהו בעולם.

כתובת הבניין היא רחוב קלרנדון 200. החברה משתמשת גם בשם Hancock Place וגם בשם "רחוב קלרנדון 200" ככתובות למשרדים בבניין.
חברות ג'ון האנקוק היו הדיירים המרכזיים של הבניין, אך ב-2004 החברה הכריזה שחלק ממשרדיה יעברו לבניין חדש ברחוב קונגרס 601.

### ליקויים הנדסיים
בעת בניית המגדל נתקלו הבונים בבעיות תכנון קשות. בתחילת דרכו הבניין התפרסם יותר כפגם תכנוני מאשר כהישג אדריכלי. פתיחתו התעכבה מ-1971 ל-1976, והעלות הכוללת שלו עלתה מ-75 ל-175 מיליון דולר. הפרשות הקשורות בשמו של המגדל היוו מבוכה והוציאו שם רע לבוני המגדל, לאדריכל שתכנן אותו ולענף האדריכלות.

#### נפילת החלונות
250px|ממוזער|ימין|"ארמון הדיקט"
הפגם התכנוני המסוכן והבולט ביותר של המגדל היה שמשותיו הפגומות. שמשות במשקל של כ-227 ק"ג נפלו מהבניין והתרסקו למדרכות. המשטרה סגרה את הרחובות הסמוכים למגדל בכל פעם שמהירות הרוח הגיעה ל-72 קמ"ש. לפי הבוסטון גלוב, אוניברסיטת MIT בנתה דגם של כל האזור הסמוך למגדל במנהרת הרוח שלה כדי לזהות את הבעיה. הסיבה המדויקת לא נחשפה לציבור, כתוצאה מהסכמים משפטיים ומצו איסור פרסום, אך הבעיה מוסברת כשילוב של שיטת הבנייה כפולת-השמשות ושל הפרשי הלחץ בין האוויר בתוך ומחוץ למגדל.

באוקטובר 1973 משרדו של פיי הודיע כי כל השמשות יוחלפו בעלות של כ-5–7 מיליון דולר. בזמן השיפוצים, עץ לבוד ("דיקט") החליף את השמשות, וזיכה את המגדל בכינויים "ארמון הדיקט" ו"בניין הדיקט הגבוה בעולם".

## בניין ברקלי
**בניין ברקלי** הידוע גם בשם **בניין ג'ון האנקוק הישן** הוא בניין בן 26 קומות המתנשא לגובה של כ-151 מטרים. בניין זה היה השני מבין בנייני ג'ון האנקוק בעיר. הבניין ידוע בעיקר בגלל "מגדלור מזג האוויר" שלו, מעין מגדלור המשדר אורות בצבעים שונים כתחזית מזג האוויר.

## בניין סטפן ל. בראון
**בניין סטפן ל. בראון** הוא הישן מבין בנייני ג'ון האנקוק. הבניין הושלם ב-1922, וממוקם ברחוב קלרנדון 197. בשנים האחרונות הבניין נודע בשם "בניין קלרנדון". ב-2001 שמו שונה לשם הנוכחי, על שם היושב ראש של חברת ג'ון האנקוק.

## רחוב קונגרס 601
ב-2002, חברת מניולייף התחילה בבניית בניין בן 14 קומות ברחוב קונגרס 601. הבניין תוכנן על ידי סקידמור, אווניגס ומריל (SOM), מתכנניהם של מרכז ג'ון האנקוק ומגדל סירס בשיקגו.

ב-2004, מנכ"ל הפעילות של מניולייף בבוסטון דאז הכריז כי הבניין יקרא "בניין ג'ון האנקוק". לפי מניולייף שמו של הבניין, שהושלם ב-2004, הוא "קונגרס 601", ולפי אתר גורדי השחקים העולמי שמו הוא "מגדל מניולייף".

## ראו גם
* מרסן מסה מתכווננת

## קישורים חיצוניים

* מבנה מגדל ג'ון האנקוק

קטגוריה:בוסטון: גורדי שחקים
תחושה

**תחושה** היא חוויה הנוצרת באמצעות גרייה של אחד החושים או של מערכת החישה ומהווה למעשה נתון (קלט) חושי. הנתון החושי יכול להתייחס למצבים בתוך הגוף (כאב, עייפות, רעב וכו׳) או מחוצה לו (ריחות, צלילים, טעמים, אור וכו׳).

לפי גישת הסטרוקטורליזם של טיצ'נר (Titchener) התחושה היא אחד משלושת המרכיבים הבסיסיים (לצד רגשות ודימויים) של ההכרה. טיצ'נר זיהה לבסוף אלפים מאלה שהוא העריך בתור חוויות חושיות ראשוניות, בלתי אמצעיות ובכללן צבעים, טונים, חום, קור, לחץ וכיוצא בזה.

בשפת היומיום, המילה תחושה משמשת להתייחסות לדברים שאינם תחושות, כגון רגשות, מחשבות וצרכים.

## הבחנה בין תחושה לרגש

בפסיכולוגיה ופסיכיאטריה נהוג להבדיל בין תחושות לרגשות, כאשר תחושות נובעות ישירות ממערכת החישה, בעוד שרגשות הם דפוס פעילות נרחב יותר של מערכת העצבים, המבוסס על תפיסה ועל עיבוד של המידע החושי.

## קישורים חיצוניים
* 

## הערות שוליים

קטגוריה:קוגניציה
קטגוריה:רגשות
זריזבוביים

**זריזבוביים** (שם מדעי: Tachinidae) היא אחת ממשפחות הזבובים הגדולות ביותר. כ-9,899 מינים ידועים נפוצים בכל רחבי העולם ב-1,528 סוגים שונים. השם העברי נגזר מהשם הלטיני tachina שהגיע מיוונית takhin ומשמעותו זריז.

רוב המינים במשפחה זו פרזיטואידים, הרימות גדלות בתוך הקורבן עד שלבסוף גורמות למותו ומיעוטם טפילים הניזונים מהקורבן אך אינם גורמים למותו. הרימה מתפתחת לרוב בתוך זחלי פרפראים, חיפושיות בוגרות או זחלי חיפושיות, סוגים שונים של פשפשאים, חגבאים ולעיתים נדירות נדלים.

רוב המינים מתפתחים במגוון של כמה קורבנות ותכונה זאת מנוצלת על ידי האדם כדרך הדברה ביולוגית בענף החקלאות. מינים רבים נפוצו בעולם בעזרת האדם שניצל אותם להדברת מזיקים שונים, אך עם זאת לעיתים הם נחשבים כמזיקים בעצמם למשל בתעשיית המשי מאחר שמינים שונים (במיוחד *Exorista bombycis*) תוקפים את טוואי המשי.

הבוגרים ניזונים מצוף פרחים או מנוזלים סוכריים המופרשים מכנימות עלים וכנימות מגן. מינים רבים ניזונים גם מאבקת פרחים ולכן עשויים להיות מאביקים חשובים בעיקר היכן שנוכחות הדבורים קטנה יותר.

הזיהוי המורפולוגי של המינים במשפחה נחשב לקשה; מורפולוגיית הרימות וכן נתונים שאינם חזותיים כגון דרך הרבייה, עשויים לסייע בזיהוי.

## קישורים חיצוניים

* 

* אלבום זריזבוביים מישראל באתר החרקים של ישראל.

## הערות שוליים

קטגוריה:זבובאים
קטגוריה:בעלי חיים טפיליים
מתאדון

**מתאדון** (בגרמנית: **Methadon**) הוא אופיואיד סינתטי. נעשה בו שימוש רפואי לשיכוך כאב כרוני חמור. לעיתים משתמשים בו במכוני גמילה מסמים כדי להקל על תסמיני הגמילה. מתאדון פועל במהירות ונשאר בגוף למשך יותר זמן מאשר משככי כאבים אופיואידים אחרים. מנגנון הפעילות שלו נשען על קישורו לרצפטורים האופיאטים במוח ובשרירים החלקים, המייצרת את הקלת הכאב.

## שימושים
בנוסף לשימוש כמשכך כאבים, המתאדון הוא גם סם נרקוטי מלאכותי החוסם השפעות של סמים אחרים. הוא אגוניסט אופיואיד סינתטי, בעל טווח פעולה ארוך המסייע במניעת תסמיני גמילה ובהפחתת הכמיהה לסם בקרב מכורים לאופיאטים. השפעתו נמשכת בין 48-22 שעות, במהלכן המתאדון מונע את הופעתם של תסמיני הגמילה ועוזר במיתון הכמיהה לשימוש הסם.

משמש לעיתים בטיפול בהתמכרות להרואין. בניגוד להרואין שנצרך בדרך כלל בהזרקה לווריד והשפעתו קצרה, המתאדון ניטל דרך הפה בבליעה והשפעתו ממושכת. באופן צריכה זה מושג דיוק במינון הנצרך וכן צריכה בפרקי זמן ארוכים. עם זאת המתאדון יוצר תלות (כמו בתלות במורפיום) והגמילה ממנו טראומטית כגמילה מכל נגזרות האופיאטים האחרות.

## השפעות פסיכולוגיות
מתאדון הוא תרופה שעלולה לגרום גם לנזק נפשי. יש אנשים שחווים הזיות מנטילת החומר. זה עלול לפתח הפרעות שינה או אשליות. עבור חלק מהמשתמשים, תופעות הלוואי של מתאדון כוללות מחשבות על התאבדות והפרעות נפשיות כמו דיכאון וחרדה.

בשימוש נכון עשוי מתאדון להשפיע לטובה על אלה שחווים כאב כרוני או שיש להם הפרעת שימוש באופיואידים. ישנם מחקרים שמראים תוצאה חיובית עבור אלה המשתמשים בו כתרופה חלופית להתמכרות להרואין.

מתאדון עלול לגרום להתמכרות גם כאשר נעשה בו שימוש רפואי מבוקר. שימוש לא מבוקר בתרופה כרוך בסיכון גבוה להתפתחות תלות ולתופעות לוואי ארוכות טווח.

## הרכב

SOL. METHADONE 5 %: 50 MG IN 1 CC

SOL.ADOLAN – 40 MG IN 100 CC

## תופעות לוואי
#### תופעות לוואי קצרות טווח
תופעות הלוואי הבאות דווחו על ידי לפחות 1% מהאנשים הנוטלים תרופה זו. ניתן לטפל ברבות מתופעות הלוואי הללו, וחלקן עשויות להיעלם מעצמן עם הזמן: עצירות, ירידה ביכולת או בעניין בפעילות מינית, סחרחורת, התנמנמות, פה יבש, כאבי ראש, עקצוץ, סחרחורת, בחילה, תיאבון ירוד, הזעה, בעיות שינה, הקאה, חולשה.

#### תופעות לוואי ארוכות טווח
מתאדון הוא חומר ממכר לא פחות מכל תרופה/סם ממשפחת האופיואידים. מכיוון שמתאדון מתפקד בגוף האדם ככל אופיואיד אחר, במקור הוא לא יועד לשימוש ארוך טווח בדיוק בשל העובדה שהוא גורם לתלות שקשה לשבור, הכוללת תסמיני גמילה גופנית מאוד אינטנסיביים. ברפואה הכללית ומחוץ לטיפול תרופתי בהתמכרות, מתאדון ניתן במקרים נדירים, לרוב כאשר מדובר על ניסיון לשלוט בכאב עז במטופלים הסובלים ממחלה חשוכת מרפא או כטיפול בכאב שלא מגיב לתרופות אחרות.

תופעות הלוואי ארוכות טווח של שימוש בחומר זה דומות מאוד למה שרואים מכל אופיואיד והן יכולות לגרום לשינויים במוח, זה יכול גם לפגוע באיברי מפתח כמו הכבד ולגרום לבעיות בעצבים.

## היסטוריה
מתאדון סונתז לראשונה בשנת 1937 על-ידי המדענים הגרמניים מקס בוקמיל וגוסטב ארהארט מחברת IG Farben. הם חיפשו משכך כאבים שיהיה פשוט יותר להשתמש בו במשך ניתוח, ושיהיה פוטנציאלית ממכר פחות ממורפיום ומהרואין. המתאדון הובא לשימוש בארצות הברית בשנות ה-40 כמשכך כאבים.

## קישורים חיצוניים

* עלון לצרכן לפי תקנות הרוקחים (תכשירים) התשמ"ו 1986, אתר משרד הבריאות,
* מתאדון באתר משרד הבריאות
* 

קטגוריה:סמים
קטגוריה:גרמניה: המצאות
קטגוריה:רשימת התרופות החיוניות של ארגון הבריאות העולמי
חברת הודו המערבית ההולנדית

[250px|ממוזער|שמאל|לשכת חברת הודו המערבית ההולנדית ב[אמסטרדם.]]
**חברת הודו המערבית ההולנדית** (בהולנדית: **Geoctroyeerde Westindische Compagnie** או **GWC**) הייתה חברה של סוחרים הולנדים, בין השנים 1621 ו-1793. ב-3 ביוני 1621 העניקה הרפובליקה ההולנדית לחברה זיכיון לבלעדיות במסחר (מונופול) באיי הודו המערבית (אזור הים הקריבי) וכן הוענקה לה בלעדיות במסחר העבדים מאפריקה, מסחר בברזיל, הקריבים וצפון אמריקה. השטח שבו החברה קיבלה רשות לפעול היה במערב אפריקה (בין חוג הסרטן לכף התקווה הטובה) ויבשת אמריקה, כולל האוקיינוס השקט והחלק המזרחי של גינאה החדשה. מטרת הזיכיון הייתה לחסל כל תחרות מסחרית, במיוחד מצד ספרד או פורטוגל, בין תחנות המסחר השונות שנוסדו על ידי הסוחרים. לחברה היה חלק משמעותי בהצלחת הקולוניות ההולנדיות ביבשת אמריקה.

מבחינה ארגונית דמתה חברת הודו המערבית ההולנדית לחברת הודו המזרחית ההולנדית אשר הייתה גדולה ועשירה בהרבה. ההבדל הארגוני המשמעותי בין שתי חברות אלה היה בכך שהחברה לא הורשתה לבצע פעולות צבאיות ללא היתר מפורש מממשלת הולנד, בעוד שחברת הודו המזרחית ההולנדית החזיקה באופן קבוע כוחות צבא אשר פעלו מטעמה. בדומה לחברה המזרחית, גם לחברה המערבית היו חמש לשכות, באמסטרדם, רוטרדם, הורן, מידלבורך וחרונינגן. במועצת המנהלים של החברה ישבו 19 חברים (אשר כונו בשם "תשעה-עשר הלורדים").

בתחילת דרכה זכתה החברה להצלחה יחסית ובשנות ה-20 וה-30 של המאה ה-17 ייסדה תחנות מסחר וקולוניות רבות.

## קישורים חיצוניים

* 

קטגוריה:הולנד: היסטוריה
קטגוריה:האימפריה ההולנדית
קטגוריה:מונופולים
קטגוריה:סחר בין-לאומי
קטגוריה:חברות שנסחרו בבורסה לניירות ערך באמסטרדם